《题幻翁墨兰》
清代·书諴

北人爱兰不易致，画兰直作真兰视。吾叔立意恐雷同，一以纷糅蕴精粹。

天地古人皆非师，神全故坐形支离。快笔如锥划纸碎，破花断叶含清飔。

閟阁时闻豹囊鼓，轻飏茶烟供香祖。世间沈麝敢同焚，笔墨闻薰长不腐。

虚室题诗得数观，似同君子久盘桓。薄劣虽惭谢车骑，愿将心事托芝兰。

作者简介：清宗室，字实之，一字季和，又字子玉，号樗仙。辅国将军长恒子。袭封奉国将军。画梅得天趣。年四十，托疾去官，自辟隙地，从事习劳以为乐。